Folketing
2001-01-23

I Nordkorea er der heller ikke cykler, for man kan ikke styre et folk på cykel. Lad lige det være sagt. I Danmark, pæne Danmark, er der faktisk rigtig mange mennesker, der ikke har adgang til bil. Der er lige kommet en rapport ovre fra Transportrådet, som viser den gruppe. Der er nogle, der har valgt det fra, det er der faktisk, selv om de havde haft råd til det. Det er der faktisk en hel del, der har af holdningsmæssige grunde, men også fordi de synes, at de vil klare sig på anden vis. Så er der altså en hel del, der er tvunget til det, og det er ikke, fordi Kim Il Sung kører rundt med dem; jeg tror, der er noget, hr. Heiselberg ikke helt har styr på der. Jeg går heller ikke ud fra, at hr. Heiselberg mener, at børn skal have kørekort. Det går jeg ikke ud fra, vel? Altså de skal ikke have kørekort, vel? Jeg elsker det der udtryk: Vi skal have frit transportvalg. Så spørger man: Hvem skal have frit transportvalg? Hvem? Hvem er vi, og hvem er de andre? Jeg tror såmænd, at også i hr. Heiselbergs kreds er der nogle - der er måske oven i købet nogle, der stemmer på Venstre, det kan man ikke forsværge - som ikke har adgang til bil.